b'\n_START_ARTICLE_\nPegmatitas\n_START_PARAGRAPH_\nPegmatitas \xe2\x80\x93 stambiai gr\xc5\xabd\xc4\x97ta magmin\xc4\x97 uoliena, sudaryta i\xc5\xa1 kristal\xc5\xb3, kuri\xc5\xb3 dydis da\xc5\xbenai vir\xc5\xa1ija 20\xc2\xa0mm. Da\xc5\xbeniausia pegmatit\xc5\xb3 sud\xc4\x97tis yra pana\xc5\xa1i \xc4\xaf granito, t. y. jie sudaryti i\xc5\xa1 kvarco, lauko \xc5\xa1pat\xc5\xb3 ir \xc5\xbe\xc4\x97ru\xc4\x8di\xc5\xb3. Retesniais atvejais, ma\xc5\xbeiau silicio ir daugiau gele\xc5\xbeies turintys pegmatitai gali b\xc5\xabti randami su amfibolais, plagioklazais, piroksenais, feld\xc5\xa1patoidais ir kitais ne\xc4\xafprastais mineralais.\n_START_SECTION_\nGranitiniai pegmatitai\n_START_PARAGRAPH_\nNors granitini\xc5\xb3 pegmatit\xc5\xb3 mineralin\xc4\x97 sud\xc4\x97tis yra pana\xc5\xa1i \xc4\xaf granito, j\xc5\xb3 tekst\xc5\xabra, mikroelementai ir papildomi mineralai gali stipriai skirtis. Granitinius pegmatitus galima skirstyti \xc4\xaf dvi \xc5\xa1eimas: li\xc4\x8dio-cezio-tantalo (LCT) ir niobio-itrio-fluoro (NYF) pegmatitus. LCT \xc5\xa1eima pasi\xc5\xbeymi li\xc4\x8dio praturtinimu ir tod\xc4\x97l li\xc4\x8dio mineralai kaip spodumenas, petalitas, lepidolitas ir turmalino atmaina elbaitas gali juose formuotis. Boro, fosforo, ir fluoro lygis \xc5\xa1iuose pegmatituose taip pat auk\xc5\xa1tas, nors praturtinimo lygis \xc5\xbeenkliai skiriasi tarp skirting\xc5\xb3 pegmatit\xc5\xb3. \xc5\xa0ie pegmatitai asocijuojami su granitais, kurie susiformavo i\xc5\xa1 sedimentini\xc5\xb3 uolien\xc5\xb3. NYF \xc5\xa1eima yra ypatinga tuo, kad juose susidaro chemi\xc5\xa1kai sud\xc4\x97tingi oksidai ir silikatai, kurie gali b\xc5\xabti praturtinti sunkiaisiais ret\xc5\xb3j\xc5\xb3 \xc5\xbeemi\xc5\xb3 elementais, titanu, uranu, toriu ir niobiu. Da\xc5\xbeni fluorito ar topazo kristalai \xc5\xbeymi praturtinim\xc4\x85 fluoru, \xc5\xa1iai pegmatit\xc5\xb3 \xc5\xa1eimai tr\xc5\xabksta fosforo ir turmalinai yra retai randami. Dauguma NYF pegmatit\xc5\xb3 asocijuojami su ma\xc5\xbeai vandens turin\xc4\x8diais granitais, susiformavusiais lydantis apatinei \xc5\xbdem\xc4\x97s plutos daliai._NEWLINE_Pegmatitai yra svarb\xc5\xabs tuo, kad juose randami industriniai mineralai, tokie kaip lauko \xc5\xa1patai ir kvarcas, ret\xc5\xb3j\xc5\xb3 element\xc5\xb3 r\xc5\xabdos ir brangakmeniai.'